Abdurrahmon ibn Hurmuz al-Aʼraj. Abdurrahmon ibn Hurmuz al-Aʼraj ( – Abu Dovud Abdurrahmon ibn Hurmuz al-Aʼraj al-Madaniy) – muhaddis, tobeʼin, qiroat olimi. Rabi’a ibn Horis ibn Abdulmuttalib yoki oʻgʻli Muhammadning mavlosi Abdurrahmon ibn Hurmuz al-Aʼraj oʻz davrida arab tili va ansob sohasida sanoqli olimlardan biri boʻlgan. Arab tili bilan bogʻliq qoidalarni ilk marotaba muomalaga kiritgan ham Abdurrahmon ibn Hurmuz al-Aʼraj boʻlgani zikr qilinadi. Taʼlimi. Mushaf yozish bilan ham mashgʻul boʻlgan Abdurrahmon ibn Hurmuz al-Aʼraj Abu Hurayra, Ibn Abbos va Abdulloh ibn Ayyoshlardan arz yoʻli (oʻqib eshittirish) bilan qiroat oʻrgangan. Qiroati sab’a imomlaridan sanalgan Madinaning mashhur qiroat olimi Nofeʼ ibn Abdurrahmon ibn Abu Nuaym ham mazkur yoʻl bilan undan qiroat ilmini oʻrgangan. Hadislari. Abu Hurayra, Abdulloh ibn Abbos, Muhammad ibn Maslama, Abu Saʼid al-Xud­riy va Abdulloh ibn Buhayna kabi koʻplab sahobalardan hadis rivoyat qilgani maʼlum. Undan esa Abu-z-­Zinod, az-Zuhriy, Solih ibn Kayson va Abdulloh ibn Lahi’a kabi muhaddislar hadis rivoyat qilganlar. Koʻp hadis rivoyat qilgani bilan tanilgan va rivoyatlari „"Kutubi sitta"“"dan" oʻrin olgan ishonchli muhaddis Abdurrahmon ibn Hurmuz al-Aʼraj umrining oxirida Misrga safar qiladi. Vafoti. Iskandariya shahrida murobit sifatida yashab, sakson yoshlarida vafot etgan.